**Piese de colecţie**

*Florin T. Roman*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Unii colecţionează

timbre, pipe, fanioane,

arme de vânătoare,

obiecte de artă,

trofee de vânat,

ceasuri, instrumente muzicale,

CD-uri, filme, bijuterii,

bibelouri, piese de artizanat,

obiecte de vestimentaţie,

fotografii, ziare, reviste...

Eu colecţionez

raze de lună,

sclipiri de stele,

lacrimi de orfani,

zâmbete de bebeluşi,

fire de păr din barba lui Iisus,

apusuri de soare,

frunze din pomul interzis,

suspine de văduvă,

mângâieri de mamă,

chinuri de mucenici,

bujori de fată mare,

zbenguieli de copii cuminţi,

silabe de rugăciune,

bătăi de inimi înfrânte,

iertări de păcate,

pene din aripi de înger,

săruturi de icoane,

muguri de primăvară,

zboruri de rândunică,

fulgi de ianuarie,

dureri de naştere,

binecuvântări de preoţi,

urări de sănătate,

parfumuri de flori,

nopţi de priveghere,

amintiri din viitor,

cioburi de adevăr,

fotoni de lumină divină,

molecule de aghiasmă,

umbre de cruci,

paşi spre biserici,

picături de isop,

nuanţe de curcubeu,

pozne copilăreşti,

plecăciuni smerite,

îmbrăţişări de îndrăgostiţi,

ploi de vară fierbinte,

armonii de cântec de leagăn,

iertări din inimă,

vise de adolescent,

înmormântări de eroi,

feţe de oameni veseli,

palme educative de tată,

împăcări de duşmani,

declaraţii de dragoste,

bătături de mâini de ţăran,

dimineţi devreme,

seri târzii,

stări de bucurie,

bucăţi de dreptate,

prime iubiri,

nori de furtună,

braţe de prieten,

îngenuncheri de spovedanie,

lepădări de răutate,

întoarceri de fii risipitori,

săruturi pe frunte,

poveşti cu zâne,

firimituri de anafură,

pelerinaje la mănăstiri,

gânduri de bine,

sărituri în ajutor,

extazuri de sfinţi,

gemete de bolnavi,

suspine de bătrâni,

orăcăieli de broaşte,

zumzete de albină,

nechezaturi de cai,

lătrături nocturne de câine,

fâlfâituri de aripi în zbor,

dangăte de clopot,

framăte de codru,

ecouri de toacă,

flăcări de lumânare,

cântece de cocoş,

miresme de tămâie,

îngrijorări de bunici,

frunţi de poet,

strângeri de mână,

clipe de fericire,

adieri de zefir,

tristeţi de părinţi părăsiţi,

tristeţi de copii părăsiţi,

lumini de fulger,

mătănii de pustnic,

cai de Feţi Frumoşi,

cosiţe de Ilene Cosânzene,

nostalgii de copilărie,

vorbe de încurajare,

răni de iubire,

daruri de la Moş Nicolae,

doruri de locuri natale,

zile de naştere,

foşnete de frunze veştede,

sărbători naţionale,

clipociri de izvoare reci,

mustrări de duhovnic,

ciripituri de păsărele,

plânsete de copii avortaţi,

mugete de cerbi,

răgete de lei,

copite de inorogi,

scrisori către Moş Crăciun,

suflete de oameni de zăpadă,

tratate de pace,

urme de paşi de Dumnezeu,

tresăriri de conştiinţă,

tristeţi de brazi aruncaţi

după Crăciun la gunoi,

petale de flori de gheaţă,

emoţii de efeb,

mâini de ajutor,

lacrimi de căinţă,

zâmbete de recunoştinţă,

cuvinte de mulţumire.

Şi mă gândesc ca într-o zi

să deschid un muzeu

cu toate aceste

piese de colecţie.

Un muzeu în care

intrarea va fi gratuită,

în care nu va fi interzisă

fotografierea şi filmarea

exponatelor,

nici atingerea

şi nici măcar furtul lor.

Un muzeu în care

va fi interzisă

doar ieşirea.

19 august 2009